ก.พลังงาน ย้ำไม่ขึ้นภาษี LPG ภาคครัวเรือน-พร้อมดูแลผู้มีรายได้น้อย
ก.พลังงาน ย้ำไม่ขึ้นภาษี LPG ภาคครัวเรือน ยังพร้อมดูแลผู้มีรายได้น้อย
24 มิ.ย. 2558

นายวิฑูรย์ กุลเจริญวิรัตน์ อธิบดีกรมธุรกิจพลังงาน เปิดเผยว่า กระทรวงพลังงานยืนยันไม่มีการปรับขึ้นภาษีสรรพสามิตก๊าซหุงต้ม (LPG) ภาคครัวเรือนอย่างแน่นอน และขอย้ำให้ผู้ใช้ก๊าซ LPG ภาคขนส่งทราบว่ารัฐบาลไม่มีนโยบายยกเลิกการใช้ก๊าซ LPG ในภาคขนส่ง แต่จำเป็นต้องเดินหน้าปรับภาษีสรรพสามิตก๊าซ LPG ภาคขนส่งตามนโยบายปรับโครงสร้างราคาพลังงานให้เป็นธรรมแก่ผู้ใช้เชื้อเพลิงทุกประเภท
เนื่องจากขณะที่เชื้อเพลิงประเภทอื่นๆ ในภาคขนส่ง เช่น เบนซิน แก๊สโซฮอล์ และดีเซล มีการเรียกเก็บภาษีสรรพสามิตเฉลี่ยที่ 4-5 บาท/ลิตร แต่ก๊าซ LPG ภาคขนส่งปัจจุบันเรียกเก็บเพียง 1.10 บาท/ลิตร จึงต้องปรับภาษีสรรพสามิตขึ้นมาให้ใกล้เคียงกัน โดยกระทรวงพลังงานและหน่วยงานที่เกี่ยวข้องจะได้คำนวณฐานภาษีสรรพสามิตสำหรับก๊าซ LPG ภาคขนส่งให้อยู่ในระดับที่สร้างผลกระทบต่อผู้ใช้ให้น้อยที่สุด
ทั้งนี้ กระทรวงพลังงาน ขอยืนยันต่อประชาชนผู้ใช้ LPG ภาคครัวเรือนว่า การปรับภาษีสรรพสามิต LPG ภาคขนส่งดังกล่าวจะไม่เกิดผลกระทบใดต่อผู้ใช้ในครัวเรือน หรือประชาชนที่หุงหาอาหารด้วยก๊าซ LPG จะได้ใช้ในโครงสร้างราคาเดิมต่อไป  และกระทรวงพลังงานยังได้ดูแลผู้ใช้ LPG ครัวเรือน
สำหรับกลุ่มผู้มีรายได้น้อย กลุ่มหาบเร่ รถเข็นอาหาร ร้านอาหารแบบคูหาชั้นเดียว ที่ยังไม่ได้ขึ้นทะเบียนเพื่อให้ได้รับสิทธิในการซื้อก๊าซ LPG ได้ในราคาเดิม จึงอยากเชิญชวนให้มาสอบถามข้อมูลเพิ่มเติมได้ที่ศูนย์บริการร่วมกระทรวงพลังงาน โทร.02 140 7000 หรือที่สำนักงานพลังงานจังหวัดทุกแห่ง ในวันและเวลาราชการ
 